Carsten Hansen (S), 2013-02-28:
Venstre går for at være et liberalt parti, men det er jo ikke alting, der skal reguleres, og det tror jeg heller ikke Venstre mener.
Derfor kan vi sagtens tage en lang række initiativer på tværs af regeringen, initiativer, som ikke kræver lovændringer, og som vil forbedre forholdene.
Jeg har nævnt de der forskellige forslag, som er på vej, og man kunne også nævne de 75 mio. kr., som kommer via byfornyelse.
Man kunne nævne flexboligforslaget, som vi behandlede i går, hvor hr. Hans Christian Schmidt jo blandede sig i debatten på rigtig god og konstruktiv vis.
Jeg vil godt sige, at jeg synes, udfordringerne i landdistrikterne er enorme, og vi løser dem ikke alene ved det her.
Vi gør det ved målrettet at arbejde for rammeforbedringer, og der burde vi i stedet for at bekrige hinanden med retorik tage arbejdstøjet på og komme videre.
Jeg har bare den ene anke, at Venstre jo vil føre nulskattepolitik, altså at der ikke må være en stigning på mere 0 pct. i de offentlige udgifter.
Hvordan vil man finansiere alle de gode ønsker?
Så mangler jeg at se en plan fra Venstre om, hvad man vil med landdistrikterne, så vi kunne komme ind i en konstruktiv dialog om, hvordan vi kommer videre.
Jeg vil gerne kvittere for ordføreren for Venstres omsorg for landdistrikterne.
Det her er det eneste forslag om landdistrikterne, Venstre har fremsat, siden de kom i opposition, så derfor er det naturligt, at hr. Erling Bonnesen jo er optaget af den del af det.
Men som jeg sagde under førstebehandlingen af både B 15 og B 17, er regeringen ikke modstander af at prioritere statslige arbejdspladser i landdistrikterne, tværtimod.
Men udflytningen af statslige arbejdspladser skal jo ske på et økonomisk og fagligt forsvarligt grundlag.
Det var også det, den tidligere regering opererede med, og i øvrigt efter deres egen rapport fra 2001.
Men det skal jo vurderes afhængigt af, om den enkelte institution og arbejdsplads også bidrager der, hvor den kommer ind.
Som Folketinget og hr. Erling Bonnesen godt er opmærksomme på, blev der i 2002 gennemført en omfattende analyse vedrørende udflytning af statslige arbejdspladser under den tidligere borgerlige regering.
Jeg har allerede under begge behandlinger tilkendegivet, og det nævner hr. Erling Bonnesen behændigt nok ikke, at jeg i lyset af den teknologiske udvikling sammen med et flertal i Folketinget vil opdatere det vidensgrundlag, som der ligger fra den tværministerielle arbejdsgruppe fra 2002.
Derfor er jeg nu gået i gang med arbejdet med at opdatere den analyse, der lå som grundlag for udflytning af arbejdspladser inden udgangen af 2013.
Derfor synes jeg egentlig, at Erling Bonnesen taler mod bedre vidende, selv om jeg gerne vil kvittere for, at Venstre nu altså har fremsat et enkelt beslutningsforslag om landdistrikterne.
Så synes jeg, man skal huske på, at vi jo med »Vækstplan DK« har annulleret de kørselsafgifter, som hr. Erling Bonnesens parti jo indførte som en afgift på landdistrikterne og dem med erhverv derude.
Vi har givet 400 mio. kr. til et løft af de boliger, som er ved at blive til ruiner, hvor vi nu i modsætning til tidligere faktisk har 75 mio. kr. om året i byfornyelsesrammen – altså to gange 200 mio. kr. til både at lave byfornyelse og komme af med ruinerne.
Her synes jeg at Venstre skulle tage arbejdstøjet på og være positive i stedet for at have den her negative attitude, som man har over for landdistrikterne.